OpenLLM-France/wikimedia huggingface dataset:
# Luisa Revilla Urcia

Luisa Revilla Urcia (Trujillo, 12 d'octubre de 1971 - Trujillo, 15 d'abril de 2021) va ser una política i activista pels drets LGTB peruana. Va ser la primera persona transgènere a ser elegida per a un càrrec polític al Perú.

## Trajectòria

A l'octubre de 2014 es va postular per a la regidoria de la província de Trujillo en representació del districte de l'Esperança, encapçalant la llista del partit polític Moviment Regional per al Desenvolupament amb Seguretat i Honradesa (MDSH). Revilla va ser triada en els comicis, convertint-se en la primera regidora obertament transsexual del seu país, mantenint-se en el càrrec fins al 2018.
El 2017, durant el XII Cens de Població, VII d'Habitatge i III de Comunitats Indígenes, es va respectar la seva identitat de gènere i va ser empadronada com a dona. Aquell mateix any, durant el lliurament de guardons a diverses dones pel Dia Internacional de la Dona, l'alcalde Elidio Espinoza li va lliurar un diploma i una medalla de part de la municipalitat provincial de Trujillo en reconeixement pel seu activisme en la comunitat trans.
Com a activista LGBT va destacar en la seva participació a favor dels drets LGBT de la seva ciutat natal durant el Dia Internacional de l'Orgull LGBT. El 2019 va ser nominada a l'Orde al Mèrit de la Dona 2019 del Perú. Va morir el 15 d'abril de 2021 a l'Hospital Regional Docente de Trujillo a causa de la COVID-19 durant la pandèmia d'aquesta malaltia.

## Referències

* ↑ «La Libertad: Exregidora Luisa Revilla murió víctima de Covid-19» (en castellà). DiarioCorreo.pe, 15-04-2021. [Consulta: 15 abril 2021].
* 1 2 «Luisa Revilla, primera regidora transexual: “Lucharé por la igualdad de todos”» (en castellà). Perú21.pe, 15-10-2014. [Consulta: 9 setembre 2020].
* ↑ «Luisa Revilla, primera mujer transexual elegida concejala en Perú» (en castellà). Dosmanzanas.com, 11-10-2014. [Consulta: 12 setembre 2020].
* ↑ «Censo 2017: regidora transgénero fue censada como mujer» (en castellà). LaRepública.pe, 21-10-2017. [Consulta: 9 setembre 2020].
* ↑ Aguilar, Mariadhela. «Trujillo: municipio reconoce a transgénero en el Día de la Mujer» (en castellà). RPP.pe, 09-03-2017. [Consulta: 12 setembre 2020].
* ↑ Cardozo, Randy. «Exigen justicia por crimen de mujer transgénero en Trujillo» (en castellà). RPP.pe, 18-11-2018. [Consulta: 12 setembre 2020].
* ↑ «Marcha del Orgullo LGTBI: más de 2 mil personas participaron en Trujillo» (en castellà). ElComercio.pe, 26-06-2019. [Consulta: 9 setembre 2020].
* ↑ «Exregidora transgénero disputa condecoración a la "Mujer del Año"» (en castellà). DiarioCorreo.pe, 30-09-2019. [Consulta: 9 setembre 2020].
* ↑ «Muere por covid-19 Luisa Revilla, la primera regidora municipal trans de Perú» (en castellà). SwissInfo.ch, 15-04-2021. [Consulta: 14 abril 2024].

## Enllaços externs

* Entrevista a Sinetiquetas.org - Revilla: «Qui es van atrevir a votar per una dona trans són el reflex de que la societat està canviant» (castellà)
* Luisa Revilla Urcia a YouTube (castellà)
# M. Aguéiev

Mark Làzarevitx Levi (Moscou; 1898 - Erevan (Armènia), 1973), més conegut pel pseudònim literari de M. Aguéiev, fou un escriptor rus. Altres pseudònims coneguts són: Mikhaïl (Mark) Aguéiev i Mark Leóntievitx (Liúdvigovitx) Levin.

## Biografia

Va néixer en una família de rics comerciants jueus. Va estudiar a l'Institut Kreimanovski fins al 1916, any en què va ser batejat a la parròquia evangèlica de Moscou. Els primers anys de la revolució de 1917 va treballar com a traductor per a la societat Arcos (All Russian Cooperative Society Ltd).
Viatjà a França i a Alemanya el 1924, on hi va viure quatre anys, i el 1930 es traslladà a Turquia, on exercí de professor d'idiomes. A Istanbul va escriure Novel·la amb cocaïna (1934), la qual envià a la revista Chiffres de París, editada per emigrants russos, amb el pseudònim de M. Aguéiev. Tant en aquesta revista com en d'altres hi aparegueren fragments de la novel·la, i més tard una editorial francesa publicà la novel·la en forma de llibre.
El 1942 Levi fou repatriat a l'URSS per la policia turca, potser arran de l'atemptat contra l'ambaixador alemany a Turquia, que els serveis d'informació turcs van imputar a alguns ciutadans soviètics. Un altre cop al seu país es va establir a Erevan (Armènia), on es va casar i on ensenyava alemany a la universitat. Com a mínim un cop l'any visitava Moscou, encara que no se sap per quin motiu. Va morir el 1973 a Erevan, on està enterrat. No se li coneix cap altre text literari.
En un primer moment, Novel·la amb cocaïna es va atribuir a Vladimir Nabokov.
# M. K. Asante

Molefi Kete Asante Jr., conegut com a MK Asante, (Harare, Zimbabwe, 3 de novembre del 1982) és un escriptor, director de cinema i professor universitari afroamericà estatunidenc.

## Biografia

Asante va estudiar cinema i literatura a l'Escola d'Estudis Orientals i Africans de la Universitat de Londres. També va estudiar estudis africans i guió. Actualment és professor d'escriptura creativa i cinema a la Universitat Morgan State.
Ha estat descrit pel diari The Philadelphia Inquirer com un "rar, talent remarcable que ens recorda els grans artistes de la Harlem Renaissance". Fou descrit a la CNN com un "mestre narrador d'històries amb una gran força creativa." Ha rebut numbrosos premis i reconeixements entre els que figuren els Premis Langston Hughes i la Creu de la Ciutat de Dallas, Texas.

## Llibres

Asante ha publicat tres llibres. El seu llibre més recent, It's Bigger Than Hip Hop (2008) és un llibre de no-ficció que utilitza la cultura del hip hop com un vehicle per explorar la societat de les generacions hip hop i post hip hop. Els seus altres llibres són col·leccions de poesia: Beautiful. And Ugly Too (2005) i Like Water Running Off My Back (2002). El 2012 s'editarà el quart llibre d'Asante, Buck, per part de l'editorial Random House.

## Pel·lícules

Asante ha escrit, dirigit i produït tres documentals que han guanyat premis.
* 500 Years Later (2005), que va guanyar premis a molts festivals de cinema internacionals, per exemple el Premi Trencant les Cadenes de la UNESCO.
* The Black Candle (2008). Assante va dirigir i produir el film escrit guionitzat per Maya Angelou que va guanyar el premi de Millor documental sobre Àfrica al Festival de Cinema Documental.
* Motherland (2010). Guanyador del premi al millor documental al Festival de Cinema Panafricà i a al Festival Internacional de Cinema de Zanzíbar.

## Premis

* 2011 Best Documentary (Motherland) - Zanzibar International Film Festival
* 2010 Board of Director's Best Documentary (Motherland) - Pan African Film Festival
* 2009 The Key to the City of Dallas, TX
* 2009 Langston Hughes Award from the Langston Hughes Society
* 2008 Best Documentary (The Black Candle) - Africa World Documentary Film Festival
* 2007 Breaking the Chains Award (500 Years Later) - United Nations' UNESCO
* 2006 Best Documentary (500 Years Later) - Bridgetown Film Festival
* 2006 Best Int'l Documentary (500 Years Later) - Harlem Int'l Film Festival

## Referències

* ↑ M.K. Asante, Jr. - Artist in Progress, The Philadelphia Inquirer, October 30th, 2005
* ↑ CNN.com - "Master Storyteller MK Asante keeps it real in the classroom" http://edition.cnn.com/2011/WORLD/africa/04/05/mk.asante/index.html
* ↑ Chikwampu, Peter. «American filmmakers tip locals» (en anglès). Zambia Daily Mail. Arxivat de l'original el 2011-11-12. [Consulta: 22 gener 2012].

## Enllaços externs

* Lloc web oficial de M.K. Asante (anglès)
* CNN - "Master storyteller keeps it real in the classroom
# Maggie Gobran

Maggie Gobran (àrab: ماجي جبران, Mājī Jubrān), coneguda com Mama Maggie (àrab: ماما ماجي, Māmā Mājī), nascuda Magida Gobran (àrab: ماجدة جبران, Mājida Jubrān) (el Caire, 1949), és una religiosa copta egípcia, fundadora i directora de l'organització sense ànim de lucre Stephen's Children del Caire. Va ser també professora d'informàtica a la Universitat Americana del Caire, és casada i té un fill i una filla. Va ser nomenada l'any 2012 al premi Nobel de la Pau.
Maggie Gobran, sovint anomenada la Mare Teresa del Caire, és un cristiana copta que abans havia portat un estil de vida opulent aïllada de la pobresa i la misèria, però que tanmateix va experimentar persecució a Egipte pel fet de ser cristiana. L'any 1989, va deixar la seva carrera acadèmica per esdevenir una religiosa copta ortodoxa consagrada i va fundar l'organització caritativa Stephen's Children, que tenia d'objectiu millorar les vides dels nens cristians i les famílies que viuen en els barris pobres del Caire i de les comunitats empobrides de l'Alt Egipte rural. També ofereix ajuda a musulmans necessitats i a nens bahá'í.
L'any 2019, se li va atorgar el Premi Internacional Dona Coratge del Departament d'Estat dels Estats Units de la mà de la Primera Dama Melania Trump.

## Referències

* ↑ «بالصور.. ماجي الأم تريزا المصرية لـ بوابة الأهرام : ضحكة طفل عندى أهم.. لا يشغلني الفوز بنوبل» (en àrab). بوابة الأهرام. [Consulta: 4 juliol 2019].
* ↑ USA, Kristoffer Rønneberg Aftenpostens korrespondent i. ««Mama Maggie» leder Nobel-kampen» (en noruec bokmål). Aftenposten. [Consulta: 4 juliol 2019].
* ↑ Vaughn, Ellen. Mama Maggie: The Untold Story of One Woman's Mission to Love the Forgotten Children of Egypt's Garbage Slums. Thomas Nelson on Brilliance Audio, 10 març 2015. ISBN 978-1501222276.
* ↑ 1 octubre 2, PR BONFACE TOROREI |. «Mama Maggie Gobran: The Mother Teresa of Cairo» (en anglès). BLOOM, 03-10-2011. [Consulta: 4 juliol 2019].
* ↑ Shelley, Marshall. «The Fire Within Mama Maggie» (en anglès). CT Pastors. [Consulta: 4 juliol 2019].
* ↑ «Biographies of the Finalists for the 2019 International Women of Courage Awards». www.state.gov. Arxivat de l'original el 2019-03-05. [Consulta: 10 març 2019].

## Enllaços externs

* Lloc web oficial de Stephens Children
# Magganasita

La magganasita és un mineral de la classe dels fosfats.

## Característiques

La magganasita és un arsenat de fórmula química CuFe$^{3+}$₃O(AsO₄)₃, molt semblant a l'auriacusita. Va ser aprovada com a espècie vàlida per l'Associació Mineralògica Internacional l'any 2022, i encara resta pendent de publicació. Cristal·litza en el sistema triclínic.
Segons la classificació de Nickel-Strunz la magganasita pertany a «08.BN - Fosfats, etc. amb anions addicionals, sense H₂O, només amb cations de mida gran, (OH, etc.):RO₄ = 0,33:1» juntament amb els següents minerals: aradita, fluorpiromorfita, fluorsigaiïta, fluoralforsita, alforsita, belovita-(Ce), clorapatita, mimetita-M, johnbaumita-M, fluorapatita, hedifana, hidroxilapatita, johnbaumita, mimetita, morelandita, piromorfita, fluorstrofita, svabita, turneaureïta, vanadinita, belovita-(La), deloneïta, fluorcafita, kuannersuïta-(Ce), hidroxilapatita-M, fosfohedifana, hidroxilpiromorfita, estronadelfita, fluorfosfohedifana, carlgieseckeïta-(Nd), vanackerita, miyahisaïta, pieczkaïta, hidroxilhedifana, pliniusita, parafiniukita, arctita, krügerita i goryainovita.

## Formació i jaciments

Va ser descoberta a la fumarola Arsenàtnaia, situada al volcà Tolbàtxik (Krai de Kamtxatka, Rússia). Aquest volcà rus és l'únic indret de tot el planeta on ha estat descrita aquesta espècie mineral.

## Referències

* ↑ «Magganasite» (en anglès). Mindat. [Consulta: 13 juny 2022].
# MFD

MFD té els següents significats:
* Metilfenidat, fàrmac psicoestimulant
* Pantalla multifunció (del seu nom en anglès Multi-Function Display), pantalla configurable usada per mostrar informació
# Lynx rufus escuinapae

Lynx rufus escuinapae és una subespècie de linx vermell, de la família dels fèlids, que viu principalment als estats mexicans de Sinaloa i Nayarit.

## Descripció

Es tracta de la subespècie més petita de linx vermell, que creix fins a dues vegades la mida d'un gat domèstic. Té un aspecte similar al dels linx, amb l'excepció de la cua, que és més fosca. Els adults d'aquesta espècie pesen entre 4 i 14 kg. El color del seu pelatge varia del gris clar al marró vermellós, i està cobert de més taques que les espècies del nord, i és més dens i té pels més curts. Aquesta subespècie té ratlles negres distintives a les potes del davant i l'extrem de la cua negre, així com les puntes de les orelles de color negre també. Unes marques de pèl emmarquen el rostre de l'animal.

## Hàbitat

Aquesta subespècie es troba arreu de Mèxic, encara que principalment a la Baixa Califòrnia, l'oest de Mèxic, i cap al sud del desert de Sonora. També viu als estats mexicans de Sinaloa i Nayarit, així com a parts de Sonora, Jalisco, Durango, San Luis Potosí, Nuevo León, Hidalgo, Morelos, Puebla, Tlaxcala, Tamaulipas, Michoacán, Guerrero, Veracruz i Oaxaca. Viu en una sèrie de zones que inclouen boscos, pantans costaners, deserts i matollars.

## Ecologia

Són animals sedentaris i territorials. El seu territori pot comprendre diversos quilòmetres quadrats i superposar-se amb el de diverses femelles i mascles. El territori de les femelles rarament s'encavalca amb el d'altres femelles. Generalment viuen entre 10 i 12 anys.
Són animals carnívors que s'alimenten de rosegadors, llebres, pècaris de collar, ocells, cérvol i coatís de nas blanc. De vegades cacen serps, llangardaixos i escorpins. Són animals nocturns i solitaris que rarament se'ls pot veure.
Els individus s'ajunten breument un cop a l'any per aparellar-se. La temporada de reproducció d'aquest animal pot tenir lloc en qualsevol moment de l'any, en lloc d'estar estrictament limitada a la primavera. Les femelles donen a llum una ventrada formada per 2 o 3 gatets, els quals crien elles soles.
Les amenaces modernes d'aquesta subespècie són la destrucció del seu hàbitat, la captura i cacera il·legal, i la militarització de la frontera entre Mèxic i els Estats Units. Encara que el linx vermell fou inclòs a la llista d'espècie en perill dels Estats Units el juny del 1976, el 2003 es proposà treure la subespècie de la llista. Uns pocs anys després es va fer una proposta oficial de treure l'espècie de la llista, encara que actualment encara hi és.

## Referències

* 1 2 3 4 5 6 7 8 «Natural history» (en anglès). Biologicaldiversity.org. [Consulta: 4 abril 2010].
* 1 2 3 (anglès) «Earth's Endangered Creatures - Mexican Bobcat Facts». Earthsendangered.com. [Consulta: 4 abril 2010].
* ↑ (anglès) «The Mexican Bobcat — A Natural History Short Story». Chapala.com. [Consulta: 4 abril 2010].
* ↑ (anglès) «The HSUS Files Comments to Protect Endangered Mexican Bobcat | The Humane Society of the United States». Hsus.org. Arxivat de l'original el 2005-09-11. [Consulta: 4 abril 2010].
# Malcolm McBeath

Malcom Peter McBeath (2 de desembre de 1880 - 15 de juny de 1957) va ser el 17è batlle de Vancouver, Colúmbia Britànica, Canadà des de 1915 fins al 1917.
Va néixer a Allenford, al comtat de Bruce, Ontario, fill de Thomas i Lena (Foise) McBeath. Es va traslladar amb la seva família a Portage la Praire, Manitoba, l'any 1882. L'any 1884 va començar d'aprenent d'impressor. Per l'any 1905 es va traslladar a Winnipeg on es va iniciar en els negocis immobiliaris. L'any 1907 va traslladar-se a Vancouver continuant com a agent de la propietat.
Des de l'any 1912 va ser regidor de la ciutat de Vancouver fins que va arribar a ser batlle. Va guanyar a Thomas Kirkpatrick en una campanya marcada per afers morals.
# M'Garto

M'Garto (àrab امڭارطو) és una comuna rural de la província de Settat de la regió de Casablanca-Settat. Segons el cens de 2014 tenia una població total de 8.514 persones.

## Referències

* ↑ «Population légale d'après les résultats du RGPH 2014 sur le Bulletin officiel N° 6354». Arxivat de l'original el 29 de juny 2015. [Consulta: 19 novembre 2015].
# Manual de Múnic de Màgia Demoníaca

El Manual de Múnic de Màgia Demoníaca (codi CLM 849 a la Biblioteca Estatal de Baviera, Múnic) és un grimori manuscrit del segle xv. El text, compost en llatí, abasta principalment temes de demonologia i nigromància.
El 1998, Richard Kieckhefer va editar el text del manuscrit sota el títol de Forbidden Rites: A Necromancer's Manual of the Fifteenth Century (Ritus Prohibits: Manual del nigromant del segle xv). Algunes porcions del text original estan presentats a Ritus Prohibits amb la seva respectiva traducció i incorporats dins dels assaigs i les explicacions de l'autor al Manual de Múnic i dels grimoris en general. La traducció russa d'aquest grimori llatí es va publicar el 2019. La primera traducció a l'anglès es va publicar el 2023.

## Contingut

Hi ha només un manuscrit conegut del Manual de Múnic, el qual és gairebé complet, a excepció dels dos folis inicials, que descriuen el començament d'un ritual. La resta del grimori conté instruccions completes per a la invocació de dimonis com Satanàs, Belzebú, Lilit, Astarot i Sammael, i la suposada obtenció de favors i poders sobrenaturals d'ells. Alguns dels encanteris permetrien obtenir l'amor d'una dona, aconseguir la invisibilitat, rebre riqueses i tresors o obtenir coneixements. El text està acompanyat per més de 40 il·lustracions de cercles màgics i símbols per ser utilitzats als rituals.
Les pàgines 130-133 inclouen una llista de 11 dimonis, similar en part a la de l'Ars Goetia.
* Comte / Duc Barbarus
* Duc Cason
* President / Comte Otius
* Rei Curson
* Duc Alugor
* Príncep Taob
* President Volach
* Duc Gaeneron
* Marquès Tuveries
* President Hanni
El manuscrit sembla una compilació de múltiples fonts anteriors. La major part del text està en llatí, amb l'excepció de dos materials adjunts en alemany i italià.
Una de les seccions més famoses del Manual de Múnic és el «Vincle de Salomó», un ritual que suposadament permet al mag lligar els dimonis amb el propòsit de protegir-lo, proporcionar tresors o respondre preguntes sobre qualsevol assumpte.

## Referències

* ↑ Арафель, Вирр. Мюнхенская демоническая магия (Codex Latinus Monacensis 849) (en rus). Н. Новгород: Magic-Kniga, 2019.
* ↑ Quail, 2023.
* ↑ «El Manual de Munich de Magia Demoníaca» (en castellà). Iglesia de Satán.
* 1 2 Kieckhefer, 2012.
* ↑ «Bond of Solomon» (en anglès). The Digital Ambler, 19-08-2011.

## Bibliografia

* Kieckhefer, Richard. Forbidden rites: a necromancer's manual of the fifteenth century (en anglès). Pennsylvania State University Press, 2012 (Magic in history). ISBN 978-0-271-01751-8.
* Quail, John. Munich Manual of Demonic Magic (en anglès). Amazon Digital Services LLC - Kdp, 2023. ISBN 979-8-395-46358-6.

## Enllaços externs

* Facsímil en blanc i negre en la Biblioteca Estatal de Baviera (llatí)
# Manuae (illes Cook)

* Aquest article tracta sobre l'atol Manuae de les illes Cook. Si cerqueu l'atol homònim de la Polinèsia Francesa, vegeu «Manuae (illes de la Societat)».
Manuae, abans Hervey, és un atol de les illes Cook meridionals, situat a 100 km al sud-est d'Aitutaki. Les seves coordenades són: 19° 15′ S, 158° 56′ O﻿ / ﻿19.250°S,158.933°O﻿ / -19.250; -158.933.

## Geografia

L'atol està format per dues illes amb forma de ferradura: a l'oest Manuae, que dona nom al grup, i a l'est Te Au O Tu. La superfície total de 6,2 km², i una altitud màxima de 5 m. La llacuna queda completament tancada per les dues illes i els esculls coral·lins, i és poc profunda amb molts bancs de sorra.
L'atol és deshabitat i visitat ocasionalment des d'Aitutaki. Està declarat com a reserva marina i és un lloc important de cria d'ocells i tortugues marines.

## Història

Antigament el nom era Manu-enua, terra d'ocells, i l'actual Manuae vol dir 'llar d'ocells'. Va ser descobert, el 1773, per l'anglès James Cook que l'anomenà Hervey Island, nom amb què es va conèixer tot l'arxipèlag fins que al segle xix els exploradors russos van proposar el nom d'illes Cook.
# Mahdí (desambiguació)

Mahdí o Mahdi és el nom dels següents personatges:
* Mahdí, personatge important de l'escatologia islàmica redemptor de l'islam en el judici final i títol
* Abd-al-Mahdí, nom musulmà
* Personatges
** al-Mahdí o Muhàmmad Àhmad (regió de Dongola, 1845 - 1885), dirigent polític religiós del Sudan
** Al-Mahdí (Idhaj, Khuzistan, 744-812), califa abbàssida de Bagdad (775-786)
** Muhàmmad al-Mahdí bi-L·lah, califa de Còrdova (1009) i onzè governant omeia
** Ubayd-Al·lah al-Mahdí (873 - 934), primer imam manifestat i califa fatimita (909-934)
** Muhàmmad al-Mahdí, dotzè i darrer imam xiïta imamita (874-940)
** Abu-Abd-Al·lah al-Mahdí o Muhàmmad al-Qàïm, fundador de la dinastia sadita del Marroc
** Mahàmmad al-Mahdí o Mahàmmad (I) aix-Xaykh (Tagmaddart, 1490/1491 - 1557), sultà del Marroc de la dinastia sadita
** Muhàmmad al-Mahdí ibn Muhàmmad as-Sanussí (1844-1902), segon gran mestre de l'orde sanusiyya, fill del fundador
** Muhàmmad al-Mahdí Àhmad ibn Muhàmmad as-Sanussí (Jaghbub, 1873 - Medina, 1933), tercer gran mestre de l'orde sanusiyya
** Al-Mahdi li-Din Allah Ahmad ibn al-Husayn, imam zaidita del Iemen (1248-1255)
** Al-Mahdi li-Din Allah Ahmad ibn Yahya ibn al-Murtada, imam zaidita del Iemen (1291-1292)
** Al-Mahdi li-Din Allah Ahmad ibn al-Hasan ibn al-Kasim, imam zaidita del Iemen (1676-1681)
** Al-Mahdí o Mussa al-Kàdhim
** Amir Mahdi o Amir Mehdi, muntanyista pakistanès.
# Mahdi Ali Khan

Mahdi Ali Khan fou visir d'Oudh, el més notable de tots els visirs d'aquest regne.
Va començar la seva carrera sota el nawab Yamin al-Dawla Nazim al-Mulk Saadat Ali Khan II Bahadur (1798 - 11 de juliol de 1814) com a chakladar (encarregat de les circumscripcions fiscals) dependent del chakla de Muhammadi i després del de Faydabad, i en aquesta posició va destacar i va portar la prosperitat a les comarques sota la seva jurisdicció; ell mateix va esdevenir molt ric. Per la seva bona administració fou nomenat ministre al diwan del regne.
Sota el nawab Ghazi al-Din Rafaat al-Dawla Abul-Muzaffar Haydar Khan (11 de juliol de 1814 - 19 d'octubre de 1827) es va oposar als britànics, especialment el resident Baillie, i va perdre la seva posició i les seves propietats foren confiscades, sent fins i tot empresonat. Quan fou alliberat es va traslladar a territori britànic (1824) i es va instal·lar a Fathgarh.
A la mort del nawab el va succeir el seu fill Nasir ad-Din Haydar Solayman Jah Shah (19 d'octubre de 1827 - 7 de juliol de 1837) el va cridar i el va nomenar ministre principal (naib) amb el suport del governador general britànic Lord William Bentick que havia quedat força impressionat de la capacitat administrativa de Mahdi. El naib va reduir les pensions dels cortesans indignes, va tallar els beneficis de les dames de palau i fins i tot va reduir les despeses del nawab. Després de quatre anys fou destituït el 1832 acusat d'arrogància amb la reina mare i el va succeir Rawshan al-Dawla, que es va mostrar incompetent. revocades les seves reformes la prosperitat del regne aviat es va esvair.
Mahdi Ali es va retirar a Farrukhabad on va morir obscurament uns anys després.

## Referències

* Enciclopèdia de l'Islam, V, 1230-1231